Hugleiða að breyta 70 milljóna grunni úr hruninu í nestispall í þjóðgarðinum Ekki er víst að steypumassinn sem fluttur var á þessa lóð við Valhallarstíg verði fjarlægður eignist ríkið mannvirkið . Fréttablaðið / Auðunn „ Það er mat Þingvallanefndar að um einstakt tækifæri sé að ræða í ljósi staðsetningar lóðarinnar og ástands hennar að öðru leyti , “ segir Ólafur Örn Haraldsson þjóðgarðsvörður í bréfi þar sem hann óskar eftir því fyrir hönd Þingvallanefndar að forsætisráðuneytið beiti sé fyrir því að fjárheimild fáist til að kaupa 70 milljóna króna húsgrunn . Eins og fram hefur komið í Fréttablaðinu vill Þingvallanefnd neyta forkaupsréttar og ganga inn í kaup á 139 fermetra húsgrunni með kjallara við Þingvallavatn . Þjóðgarðsvörður segir í bréfinu að Þingvallanefnd telji staðsetningu lóðarinnar skipta máli . Hún sé við bakka Þingvallavatns . Ofan við hana sé göngustígur og ekki sé unnt að ganga með vatnsbakkanum vegna legu lóða og sumarhúsa . „ Lóðin liggur í beinu framhaldi af Almannagjá og er til þess fallin að tengja þinghelgina og aðgengi að Þingvallavatni og þar með auka það svæði sem verði gestkomandi aðgengilegt . Lóðir sem liggja við bakka Þingvallavatns norðan við lóðina eru í eigu einstaklinga og þar með ekki opnar almenningi , “ rekur þjóðgarðsvörður . Ólafur Örn Haraldsson , þjóðgarðsvörður á Þingvöllum . Fréttablaðið / Vilhelm Þá segir Ólafur Örn að Þingvallanefnd bendi á að við vatnsbakka Þingvallavatns sé talsvert sýnilegt álag af völdum ágangs . Með því að opna aðgengi að vatninu telji nefndin að mögulegt sé að draga úr umferð gangandi fólks meðfram vatnsbakkanum . Á lóðinni sé gróður , slétt undirlendi og útsýni yfir vatnið og hið friðhelga svæði sé mikið . „ Telur Þingvallanefnd að ákvörðunin stuðli að því að vernda og viðhalda náttúrufari þjóðgarðsins og veita almenningi kost á að njóta hins friðhelga svæðis . Þá telur nefndin að hægt sé að nýta hinn steypta grunn fyrir gesti þjóðgarðsins , til dæmis fyrir nestisaðstöðu , “ segir þjóðgarðsvörður . Áhöld eru um hvort eigendur húsgrunnsins hafi haft heimild til að rífa tvö eldri sumarhús og steypa umræddan húsgrunn á leigulóðinni frá ríkinu eins og Fréttablaðið hefur greint frá og er málið í biðstöðu í forsætisráðuneytinu . „ Þingvallanefnd telur málefnalegt að neyta forkaupsréttar að hinum steypta grunni . Verði mannvirki byggt á grunninum er ljóst að það verður stærsta mannvirki innan þjóðgarðsins í eigu einstaklinga , “ segir þjóðgarðsvörður í bréfinu sem kveður þó jafnframt óvissu um hvaða framkvæmdir voru samþykktar af byggingarfulltrúa og Þingvallanefnd og hvort þær framkvæmdir sem þegar séu hafnar samræmist leyfum þessara aðila . Enn fremur segir þjóðgarðsvörður Þingvallanefnd telja nauðsynlegt að tryggja nefndinni full umráð lóðarinnar með vísan til framangreindra sjónarmiða . „ Þá vill Þingvallanefnd benda á í þessu samhengi að nefndinni hefur ekki boðist að kaupa lóðir á Þingvöllum í sambærilegu ástandi og sú sem um ræðir hér , “ skrifar hann . Vegna þessa er þó vert að undirstrika að ríkið á nú þegar lóðina og er eingöngu að kaupa steypugrunninn sem dagaði uppi við vatnið í bankahruninu . Þingvallanefnd mun óska eftir því að Forsætisráðuneytið skoði feril málsins varðandi Valhallarstíg nyrðri 7 og möguleika á fjármögnun á kaupum lóðarinnar .